የጣልያን ሴሪ ኤ ቡድኖች በግል በመጪው ሰኞ ልምምድ ሊጀምሩ ነው፡፡
ባሕር ዳር፡ ሚያዝያ 19/2012 ዓ.ም (አብመድ) በኮሮና ወረርሽኝ ምክንያት መሰባሰቦችና የጋራ ስፖርታዊ ውድድሮች በበርካታ የዓለም ሀገራት ተገድበው ቆይተዋል፡፡በወረርሽኙ ክፉኛ የተመታችው ጣልያን የእንቅስቀቃሴ ገደቦችን ጥላ፣ ስፖርታዊ ውድድሮችንም አቋርጣ መቆየቷ የሚታወስ ነው፡፡ ቢቢሲ እንዳስነበበው ታዲያ የሴሪ ኤ ተፎካካሪ ቡድኖቿ በሚቀጥለው ሰኞ ሚያዝያ 26/2012 ዓ.ም ወደ ልምምድ ሊመለሱ ነው፡፡ሰኞ በተናጠል ልምምድ መሥራት የሚጀምሩት የሴሪ ኤው ተጫዋቾች ግንቦት 10 ቀን 2012 ዓ.ም ዕለተ ሰኞ ጀምሮ ደግሞ የቡድን ልምምዶችን መሥራት ይጀምራሉ፡፡ የሀገሪቱ ጠቅላይ ሚኒስትር ጁሴፔ ኮንቴ ገደቦች ቀስ በቀስ እንደሚነሱ ማስታወቃቸውን ተከትሎ ነው ተጫዋቾች ልምምድ የሚጀምሩት፡፡ የተቋረጠው የጣልያን ሴሪ ኤ ውድድር ከግንቦት 19 እስከ 25/2012 ዓ.ም ተመልሶ እንደሚጀመርም ተስፋ ተደርጓል፡፡በእርግጥ ጨዋታዎቹ በዝግ ስታዲዬም ይካሄዱ ወይም ለተመልካች ክፍት ሆነው የተባለ ነገር የለም፡፡ በጣልያን 197 ሺህ 675 ሰዎች በኮሮና ቫይረስ ተይዘዋል፤ 64 ሺህ 928 ሰዎች ደግሞ አገግመዋል፡፡ ጣልያን ከአሜሪካ በመቀጠል ከፍተኛ ሰው በኮሮና ተነጥቃለች፤ እስከዛሬ ድረስም 26 ሺህ 644 ሰዎች ሕይወታቸውን ማጣታቸውን መንግሥት አስታውቋል፤ ከ2 ሺህ በላይ ሰዎች ደግሞ በጽኑ ሕሙማን ውስጥ ይገኛሉ፡፡በአብርሃም በዕውቀት